b'\n_START_ARTICLE_\nHarvey Fierstein\n_START_SECTION_\nVida personal\n_START_PARAGRAPH_\nFierstein va n\xc3\xa9ixer a Brooklyn, fill de Jacqueline Harriet, una bibliotec\xc3\xa0ria d\'escola, i d\'Irving Fierstein, un fabricant de mocadors. Va ser educat dins la fe jueva, tot i que actualment es declara ateu._NEWLINE_Fierstein ocasionalment escriu en columnes sobre temes gais. Es declar\xc3\xa0 p\xc3\xbablicament homosexual quan molt poques persones famoses ho feien. Al passat actu\xc3\xa0 com a humorista i transformista. Resideix a Ridgefield (Connecticut).\n_START_SECTION_\nCarrera\n_START_PARAGRAPH_\nAquest actor de veu peculiar \xc3\xa9s principalment conegut per la seva actuaci\xc3\xb3 a l\'obra i a la pel\xc2\xb7l\xc3\xadcula, escrites per ell mateix, Torch Song Trilogy. Havia escrit i interpretat el paper protagonista a l\'Off-Broadway (amb un jove Matthew Broderick) i despr\xc3\xa9s a Broadway (amb Estelle Getty i Fisher Stevens). El 1982 guany\xc3\xa0 dos Premis Tony per aquesta obra, en les categories de millor obra i millor actor, dos premis Drama Desk (obra m\xc3\xa9s destacada i actor de teatre de text m\xc3\xa9s destacat), aix\xc3\xad com el premi Theatre World, i amb l\'adaptaci\xc3\xb3 cinematogr\xc3\xa0fica va ser nominat al Premi Independent Spirit, com a millor interpretaci\xc3\xb3 masculina principal._NEWLINE_Fierstein guanyaria un nou Tony, aquest cop al millor llibret del musical La Cage aux Folles (1983), a m\xc3\xa9s d\'una nominaci\xc3\xb3 als Drama Desk. Particip\xc3\xa0 amb Peter Allen el 1988 al musical Legs Diamond, que va resultar un frac\xc3\xa0s de cr\xc3\xadtica i p\xc3\xbablic, i que es tanc\xc3\xa0 despr\xc3\xa9s de 72 pr\xc3\xa8vies i 64 funcions. Entre les seves altres obres com a autor s\'inclouen Safe Sex, Spookhouse i Forget Him._NEWLINE_El 2007 Fierstein va escriure el llibret pel musical A Catered Affair, on tamb\xc3\xa9 interpret\xc3\xa0 el paper protagonista. Despr\xc3\xa9s de diverses proves al teatre Old Globe de San Diego a la tardor del 2007, iniciant-se les pr\xc3\xa8vies a Broadway al mar\xc3\xa7 de 2008 i estrenant-se al 17 d\'abril. Va ser nominat al premi Drama Desk al millor llibret de musical, i l\'espectacle guany\xc3\xa0 el premi Drama League a la millor producci\xc3\xb3 de musical._NEWLINE_El 2010 s\'anunci\xc3\xa0 que Fierstein adaptaria Newsies, una pel\xc2\xb7l\xc3\xadcula musical de Disney, pels escenaris, juntament amb Alan Menken (m\xc3\xbasica) i Jack Feldman (lletres)., adaptaci\xc3\xb3 per la qual rebria una nominaci\xc3\xb3 al Tony.\n_START_SECTION_\nActuacions\n_START_PARAGRAPH_\nFierstein debut\xc3\xa0 interpretativament al teatre experimental La MaMa a l\'\xc3\xbanica obra d\'Andy Warhol, Pork.  Fierstein continu\xc3\xa0 actuant a La MaMa i a altres escenaris mentre que estudiava per fer-se pintor al instituto Pratt de Brooklyn. Es llicenci\xc3\xa0 en Belles Arts el 1973. Fierstein interpret\xc3\xa0 3 vegades un paper a The Haunted Host de Robert Patrick: a Boston el 1975, a La MaMa i posteriorment a l\'Off-Broadway el 1991. a m\xc3\xa9s de les seves interpretacions a Torch Song Trilogy, La Cage aux Folles i A Catered Affair, Fierstein cre\xc3\xa0 el personatge de Edna Turnblad a Hairspray (2002), pel que guanyaria el Tony a Millor Actor de Musical. Posteriorment substituiria a Alfred Molina al paper de "Tevye" a la reposici\xc3\xb3 de 2004 de Fiddler on the roof (Fierstein i Tommy Tune s\xc3\xb3n els dos \xc3\xbanics que han guanyat el Tony en quatre categories diferents)._NEWLINE_A m\xc3\xa9s del seu paper protagonista a la versi\xc3\xb3 cinematogr\xc3\xa0fica de Torch Song Trilogy, co-protagonitzada amb Matthew Broderick i Anne Bancroft, Fierstein interpret\xc3\xa0 d\'altres papers al cinema en pel\xc2\xb7l\xc3\xadcules com Bullets Over Broadway de Woody Allen, el germ\xc3\xa0 maquillador de Robin Williams a Mrs. Doubtfire, i Merv Green a Death to Smoochy. A m\xc3\xa9s, ha treballat en pel\xc2\xb7l\xc3\xadcules com Garbo Talks, Duplex, Kull el Conquistador i Independence Day. Va ser el narrador del documental The Times of Harvey Milk (guanyador del Premi Emmy), i va donar la seva veu al personatge de "Yao" a la pel\xc2\xb7l\xc3\xadcula de Disney Mulan, paper que repetiria a la seq\xc3\xbcela Mulan II, aix\xc3\xad com a diversos videojocs com Kingdom Hearts II._NEWLINE_A la televisi\xc3\xb3, Fierstein don\xc3\xa0 veu a l\'ajudant de Homer Simpson a l\'episodi "Simpson i Dal\xc2\xb7lila" de la s\xc3\xa8rie Els Simpson, i a Elmer a l\'especial de l\'HBO de 1999 basat en el seu llibre infantil The Sissy Duckling ("L\'aneguet marieta"), que guany\xc3\xa0 el Premi Humanitas a l\'animaci\xc3\xb3 per a nens. Fierstein va ser el primer actor declarat homosexual que protagonitz\xc3\xa0 una s\xc3\xa8rie de televisi\xc3\xb3 als Estats Units en interpretar el paper del dissenyador de moda "Dennis Sinclair" a la s\xc3\xa8rie de la CBS Daddy\'s Girls. A m\xc3\xa9s, ha aparegut a s\xc3\xa8ries com Miami Vice, Murder, She Wrote, Cheers (sent nominat al millor actor de repartiment en una s\xc3\xa8rie de com\xc3\xa8dia) i als telefims Showtime i Common Ground (que tamb\xc3\xa9 havia escrit ell). Va fer un tribut a Katie Couric cantant al programa Today el 31 de maig del 2006, al seu darrer dia com a presentadora. Va apar\xc3\xa8ixer com a Heat Miser al remake The Year Without a Santa Claus, al desembre del 2006. Entre les seves actuacions m\xc3\xa9s recents es troben un episodi de la s\xc3\xa8rie Family Guy, on interpretava una mare grassa i fumadora empedre\xc3\xafda; un episodi de la s\xc3\xa8rie Nurse Jackie, on interpretava al marit d\'un home moribund; tamb\xc3\xa9 don\xc3\xa0 la seva veu a la Lily a l\'episodi Last Cigarette Ever de la s\xc3\xa8rie How I Met Your Mother, quan estava af\xc3\xb2nica pel tabac._NEWLINE_Fierstein torn\xc3\xa0 al teatre amb el paper de Tevye, substituint a Chaim Topol a la gira de Fiddler on the roof, que comen\xc3\xa7\xc3\xa0 al desembre de 2009. El 15 de febrer de 2011 substitu\xc3\xad a Douglas Hodge com Albin/Zaza a la reposici\xc3\xb3 a Broadway de La Cage aux Folles, donant la r\xc3\xa8plica a Jeffrey Tambor; tot i que pocs dies despr\xc3\xa9s Tambor abandon\xc3\xa0 la companyia, sent substitu\xc3\xaft per Christopher Sieber. L\'espectacle tanc\xc3\xa0 l\'1 de maig de 2011 pels magres resultats de taquilla, despr\xc3\xa9s de 433 representacions i 15 pr\xc3\xa8vies.'